recursal/SuperWikiNEXT-32B huggingface dataset:
**יונאס אלגירדאס קרונקאיטיס** (בליטאית: **Jonas Algirdas Kronkaitis**;‏ נולד ב-1 בפברואר 1935) הוא איש צבא ליטאי בדימוס. שרת בצבא ארצות הברית, וב-1997 חזר לליטא ומונה לסגן שר ההגנה, ולאחר מכן לראש ההגנה (מקביל לרמטכ"ל) של הכוחות המזוינים של ליטא.

ביוגרפיה
--------

קרונקאיטיס נולד בשירווינטוס ב-1 בפברואר 1935. ב-1944 עזבה משפחתו את ליטא, וב-1949 היגרה לארצות הברית. ב-1959 הוא התגייס לצבא ארצות הברית. בין 1960 ל-1963 הוא שרת בגרמניה, ובין 1965–1971 לחם במלחמת וייטנאם. במקביל, הוא למד באוניברסיטת סירקיוז וסיים תואר ראשון במנהל עסקים. כמו כן למד במכללת הפיקוד והמטה הכללי של ארצות הברית ובמכללת המלחמה של צבא ארצות הברית. ב-1985 הוא פרש מהצבא האמריקני.

ב-1997 הוא חזר לליטא, שבינתיים השתחררה מהכיבוש הסובייטי. בשל ניסיונו הצבאי הוא מונה לסגן שר ההגנה. ב-1 ביולי 1999 הוא מונה לראש ההגנה (מקביל לרמטכ"ל). בתפקידו זה הוא הוביל את הצטרפות ליטא לנאט"ו. הוא סיים את תפקידו ב-30 ביוני 2004.

ב-2006 הוא היה חבר בוועדה שחקרה את מותו המסתורי של הפוליטיקאי ויטאוטאס פוציונאס. ב-2007 הוא התפטר מהוועדה בטענה לחוסר יעילות שלה.

קישורים חיצוניים
----------------

ויקישיתוף מדיה וקבצים בנושא **יונאס קרונקאיטיס** בוויקישיתוף

* יונאס קרונקאיטיס באנציקלופדיה הליטאית האוניברסלית

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 9759152684041123430003
* WorldCat: viaf-9759152684041123430003

 |
**שרון הרמון** (נולדה ב־ 2 במרץ 1969) היא מנכ"לית קרן 'יחד למען החייל'. אל"ם במיל' בצה"ל, לשעבר ראש מחלקת פרט בחיל האוויר. במהלך שירותה בצה"ל ביצעה, בין היתר, את התפקידים: רע"ן תכנון ומפקדת טייסות מנהלה בבסיסי עובדה ופלמחים.

ביוגרפיה
--------

הרמון נולדה וגדלה בבאר שבע. בת לפאני, אחות טיפול נמרץ ולעמרם, עובד בקמ"ג בדימונה.
בשנת 1987, עם סיום לימודי התיכון במקיף ג', התגייסה לצה"ל והשתלבה בקק"צ ייעודי בחיל האוויר.
שרון בעלת תואר ראשון (BA) בכלכלה מאוניברסיטת בר-אילן, אותו סיימה בהצטיינות בשנת 1997 ובעלת תואר שני (MBA) במנהל עסקים מאוניברסיטת בן-גוריון, אותו סיימה בהצטיינות בשנת 2009.

### כמפקדת בטייסות מנהלה בבסיס חצור, פלמחים ועובדה של חיל האוויר

במהלך השרות, הרמון שירתה בבסיסי חיל האוויר חצור, פלמחים ועובדה בתפקידי משאבי אנוש, ת"ש ותפעול.
ראש ענף תכנון ומשק החובה במטה חיל האוויר

בשנת 2009, מונתה לראש ענף תכנון ולראש ענף החובה, במטה חיל האוויר. במסגרת תפקידה, ניהלה הרמון את משק חיילי החובה בחיל האוויר - החל מתכנון איתור, גיוס והכשרת החיילים, עד שנת 2012, אז קודמה לראש מחלקת פרט במטה חיל האוויר.

### ראש מחלקת פרט במטה חיל האוויר

בשנת 2012, מונתה לראש מחלקת פרט במטה חיל האוויר. במהלך כהונתה, יזמה הרמון פרויקטים רבים, חלקם אפשרו את חיזוק הקשר אל מול ניצולי שואה, אחרים אפשרו סיוע למשפחות חיילים מרקע סוציו אקונומי נמוך, טיפול בחיילים במצוקה, עיסוק במיגור הטרדות מיניות, עידוד לגיוס משמעותי וטיפוח קשר ארוך טווח של המשרתים ומשפחותיהם עם חיל האוויר.
משנת 2012 ועד 2015, שימשה כחברת דירקטוריון ב"חבר" צרכנות (משרתי הקבע).

### לאחר פרישתה מצה"ל

לאחר שחרורה מצה"ל, הצטרפה ל'יחד למען החייל' ובמרץ 2016 מונתה להיות סמנכ"לית הקרן.
ב־01.05.2020 החליפה את תא"ל (במיל') יחיאל גוזל ומונתה למנכ"לית קרן 'יחד למען החייל'. הבחירה בהרמון התאפשרה באמצעות ועדה בראשות יו"ר יחד למען החייל, אלוף (במיל') יורם יאיר ובאישורו של מנכ"ל משרד הביטחון, אלוף (במיל') אודי אדם.

חייה האישיים
------------

הרמון נשואה לטל ולהם 4 ילדים. מתגוררת עם משפחתה בכפר ורבורג.

קישורים חיצוניים
----------------

* עמוד מי אנחנו, באתר יחד למען החייל
* מבצע קרח: עשרות אלפי ארטיקים יחולקו לחיילי צה"ל, באתר ‏מאקו‏, 30 ביוני 2019
* Israel's war-between-wars campaign against Iran continues', באתר jpost
* כשגדי איזנקוט, טדי שגיא ואיל קיציס נפגשו, באתר וואלה!‏, 30 בספטמבר 2020
* בית לחייל הבודד יוקם בראשון לציון בהשקעה של 15 מיליון דולר, באתר השקמה - ראשון לציון

הערות שוליים
------------

1. ↑  שירי דובר, ‏מצנח הזהב: אורן הוד מצטרף לחיים כצמן בגזית גלוב, באתר גלובס, 5 במאי 2020
2. ↑  סיכום דיון, באתר הכנסת
3. ↑  "נשים מסוגלות להמון - בדיוק כמו גברים", באתר חיל האוויר
4. ↑  הצבא צועד על הליכון: חדר כושר חינם לחיילים מהרצליה, באתר mynet הרצליה
5. ↑  בית לחייל הבודד יוקם בראשון לציון, באתר ראשון לציון
**חתונה מלכותית** (באנגלית: **Royal Wedding**) הוא סרט מוזיקלי אמריקאי משנת 1951 בבימויו של סטנלי דונן עם פרד אסטר וג'יין פאוול בתפקידים הראשיים.

בסרט משחקת גם שרה צ'רצ'יל, בתו של וינסטון צ'רצ'יל.

זה סרטו הראשון של דונן כבמאי יחידי לאחר שביים את הסרט יום בניו יורק ביחד עם ג'ין קלי.

העלילה מתרחשת בלונדון בשנת 1947 בעת חתונתם של הנסיכה אליזבת ופיליפ מאונטבאטן. אסטיר ופאוול משחקים בתור אח ואחות רקדנים/זמרים שמגיעים להופעות בלונדון בתקופת החתונה המלכותית ומתאהבים שם. בחיים האמיתיים אסטיר הופיע שנים רבות עם אחותו אדל.

התסריט ומילות השירים נכתבו על ידי אלן ג'יי לרנר והמוזיקה על ידי ברטון ליין (אנ'). הסרט צולם בהוליווד ומשולבים בו קטעים מקוריים של החתונה המלכותית.

זכויות הסרט הפכו לרשות הציבור בשנת 1978. השיר ""Too Late Now" היה מועמד לפרס אוסקר לשיר המקורי הטוב ביותר.

בסרט משולבים שני קטעים מפורסמים של אסטיר, כשהוא רוקד על התקרה וכשהוא רוקד עם מתלה כובעים.

תקציר העלילה
------------

טום בוון (פרד אסטר) ואחותו אלן (ג'יין פאוול) הם צמד רקדנים/זמרים שהמופע שלהם Every Night at Seven נוחל הצלחה גדולה בברודוויי. האמרגן שלהם אירוינג קלינגר (קינן ווין) משכנע אותם לצאת לסיבוב הופעות בלונדון לרגל החתונה המלכותית שיאורגן שם על ידי אחיו התאום אדגר (קינן ווין בתפקיד כפול).

באוניה מדגימים שניהם ריקוד לעיני הנוסעים שמשתבש עקב סערה ונדנוד של האוניה מצד לצד. בנסיעה מתוודעת אלן לצעיר יפה ושרמנטי בשם לורד ג'ון ברינדייל (פיטר לופורד). הקשר ביניהם מתהדק לאחר שהיא מגיעה ללונדון.

טום פוגש בחזרות את הרקדנית אן המונד (שרה צ'רצ'יל), מתאהב בה ומצרף אותה להופעה. הוא מבקש להמשיך את היחסים אתה אבל היא אומרת לו שהיא מאורסת לאיש עסקים בשיקגו. הוא מבקש מהסוכן שלו לברר על הארוס ומסתבר שהוא נשוי. אן מוכנה כעת למסד את הקשר עם טום אבל הוא מקבל לפתע "רגליים קרות" כי הנישואין יפגעו בקריירה שלו.

גם אלן מסרבת להפצרותיו של ג'ון ורוצה להמשיך את חייה המקצועיים עם אחיה.

טום ואלן נוכחים במצעד החתונה המלכותית ולפתע הם מבינים שגם הם רוצים להתחתן. טום מוצא בקהל את אן ואלן את ג'ון. הם ממהרים לבית העירייה שם מסדר להם אמרגנם אדגר קלינגר, רישום נישואין מהיר וכולם יוצאים נשואים באושר ומצטרפים לקהל החוגגים.

קישורים חיצוניים
----------------

ויקישיתוף מדיה וקבצים בנושא **חתונה מלכותית** בוויקישיתוף

* "חתונה מלכותית", במסד הנתונים הקולנועיים IMDb (באנגלית)
* "חתונה מלכותית", באתר נטפליקס
* "חתונה מלכותית", באתר AllMovie (באנגלית)
* "חתונה מלכותית", באתר Rotten Tomatoes (באנגלית)
* "חתונה מלכותית", באתר Box Office Mojo (באנגלית)
* "חתונה מלכותית", באתר אידיבי
* "חתונה מלכותית", במסד הנתונים הקולנועיים KinoPoisk (ברוסית)
* קדימון לחתונה המלכותית, באתר יוטיוב
* חתונה מלכותית, באתר TCM
* פרד אסטר רוקד על התקרה, באתר יוטיוב
* פרד אסטר רוקד עם מתלה כובעים, באתר יוטיוב
* ג'יין פאוול too late now, באתר יוטיוב
* שכחתי את כובעי בהאיטי, פרד אסטיר וג'יין פאוול, באתר יוטיוב

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14661522x (data)
* LCCN: n2009015704
* WorldCat (עם LCCN): n2009-015704

 |
**יין מרסלה** (Marsala) הוא שם לסוג של יין המופק באזור העיר מרסלה בסיציליה (איטליה). ליין מעמד של "Denominazione di origine controllata" (יין מפוקח) על ידי ממשלת איטליה.

למרות שבני העיר לעיתים שותים את המרסלה "נקי", הוא משווק בדרך כלל כיין מחוזק. באופן מסורתי, חיזקו את יין המרסלה עם אתנול, על מנת שישרוד נסיעות ארוכות בים.

הזר הראשון אשר מתאר מרסלה הוא ככל הנראה סוחר אנגלי בשם ג'ון וודהאוס. ב-1773 הגיע וודהאוס לעיר מרסלה ו"גילה" את היין המקומי, שיושן בחביות עץ והיה בעל טעם דומה לזה של יינות מחוזקים ספרדיים ופורטוגזיים שהיו נפוצים באותה תקופה באנגליה. יין מרסלה מחוזק מיוצר בתהליך שנקרא in perpetuum, הדומה למערכת הסולרה שבה משתמשים לייצור שרי בחרס דה לה פרונטרה שבספרד.

סוגי היין ומאפייניו
-------------------

יין מרסלה מיוצר ממספר זני ענבים, בהם בולטים זני גרילו, אינזוליה וקטרטו. ליין צבע ענבר אופייני וארומה מורכבת שבה רמזים לטעם אלכוהול חזק, זאת כנראה הודות לתכולת האלכוהול הגבוהה של היין, הנעה בין 16% ל-20%. סוגי יין המרסלה מסווגים בהתאם למאפייניהם ולזמן היישון של היין ביקב:

* דרגת Fine ליין שעבר יישון מינימלי, בדרך כלל פחות משנה
* דרגת Superiore ליין שיושן לפחות שנתיים
* דרגת Superiore Riserva ליין שיושן לפחות ארבע שנים
* דרגת Vergine e/o Soleras ליין שיושן לפחות חמש שנים
* דרגות Vergine e/o Soleras Stravecchio e Vergine e/o Soleras Riserva ליין שיושן לפחות עשר שנים

יין מרסלה הוגש באופן מסורתי כיין אפריטיף בין המנה הראשונה והשנייה בארוחה. במטבח המודרני היין מוגש מצונן לצד גבינת פרמזן, גורגונזולה, רוקפור, או גבינה אחרת בעלת טעם עז, יחד עם פירות או עוגיות. יש המגישים יין מרסלה בטמפרטורת חדר כיין קינוח.

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **מרסלה (יין)** |

קישורים חיצוניים
----------------
**גלבקוסמוס** (ברוסית: **Главкосмос**) היא חברה בת של תאגיד המדינה "רוסקוסמוס", המבצעת פעילות כלכלית ושיווקית בתחום הטילים והטכנולוגיה בחלל, משתתפת בארגון ובביצוע מחקר ופיתוח, כולל יצירת טכנולוגיית חלל. משימתה העיקרית של החברה היא לקדם ולשווק את הישגי תעשיית החלל הרוסית לשווקים העולמיים ולנהל פרויקטים מורכבים לחלל.

היסטוריה
--------

החברה הוקמה בשנת 1985 כמחלקה במשרד לבניית מכונות כלליות של ברית המועצות בשם המינהל הראשי ליצירה ושימוש בטכנולוגיית חלל לשימוש כלכלי, מחקר מדעי ושיתוף פעולה בינלאומי בתחום החלל (Главное управление по созданию и использованию космической техники для народного хозяйства, научных исследований и международного сотрудничества в мирном освоении космоса).

עם קריסת ברית המועצות, המינהל הפך ב-4 בדצמבר 1991 לארגון עצמאי תומך של סוכנות החלל הרוסית, שנועד ליישם פרויקטים מסחריים בתחום הטילים והטכנולוגיה בחלל בשיתוף עם מדינות זרות וסוכנויות וחברות חלל. בעשור וחצי הבאים נחתמו בחרה ויושמו למעלה מ-120 חוזים בינלאומיים. שלושה לוויינים הודים מסדרת IRS שוגרו, הלוויין הארגנטינאי הראשון שוגר באמצעות רכב שיגור רוסי, נערכו בדיקות טיסה של רכב השיגור ההודי GSLV (2001, 2003) עם יחידת חמצן-מימן רוסית. בוצעה עבודה ליצירת מערכות תקשורת חלל המבוססות על לווייני תקשורת רוסיים ופיתוח סוגים חדשים של חלליות. תערוכות של רקטות וטכנולוגיות חלל אורגנו באופן קבוע ברוסיה ומחוצה לה, פרויקטים מסחריים אחרים מיושמים, כולל פרויקטים חלוציים בפרסום בחלל על גבי תחנות מסלול ועל כדור הארץ. החברה גם מפתחת את תחום תיירות חלל עבור רוסקוסמוס.

קישורים חיצוניים
----------------

* 

* אתר האינטרנט הרשמי של גלבקוסמוס
* גלבקוסמוס, ברשת החברתית פייסבוק

* גלבקוסמוס, ברשת החברתית אקס (טוויטר)

* גלבקוסמוס, ברשת החברתית אינסטגרם

הערות שוליים
------------

1. ↑  "Распоряжение Правительства Российской Федерации от 10 мая 2010 г. № 694-р «Об утверждении перечня федеральных государственных унитарных предприятий, находящихся в ведении Роскосмоса»". *www.federalspace.ru* (ברוסית). נבדק ב-2021-05-21.`{{cite web}}`: תחזוקה - ציטוט: url-status (link)
2. ↑  "Glavkosmos - Let's Go To Space!". www.glavkosmos.com. נבדק ב-2020-04-10.`{{cite web}}`: תחזוקה - ציטוט: url-status (link)
3. ↑  "«Главкосмос»". *www.glavkosmos.com* (ברוסית). נבדק ב-2021-05-21.`{{cite web}}`: תחזוקה - ציטוט: url-status (link)
4. ↑  "«Главкосмосом»". *www.glavkosmos.com* (ברוסית). נבדק ב-2021-05-21.`{{cite web}}`: תחזוקה - ציטוט: url-status (link)
**רוק אלקטרוני** (נקרא גם **סינת'-רוק** ו**אלקטרו-רוק**) הוא ז'אנר מוזיקלי המשלב מוזיקת רוק ומוזיקה אלקטרונית ומשתמש בכלים מוזיקליים ואלקטרוניים בה בעת. מקור הז׳אנר הוא בסוף שנות ה-60 של המאה ה-20, כשלהקות כמו הביטלס, יס, הדלתות, פינק פלויד והמודי בלוז החלו להשתמש במוג סינתיסייזר בשירים שלהם. כמה מציוני הדרך ברוק האלקטרוני המוקדם הם שימוש הביטלס במלוטרון בשירם Strawberry Fields Forever משנת 1967, והשימוש בקלביולינה, קודם לסינתיסייזר, בשירו משנת 1961 של דל שאנון Runaway, שהיה בראש מצעד בילבורד הוט 100. אחד משירי להקות רוק אלקטרוני לרוב משלבות אלמנטים מז׳אנרים אחרים כגון פאנק רוק, אינדסטריאל רוק, היפ הופ וסינת'-פופ, מה שעזר להתחיל ז׳אנרים כמו אינדיטרוניקה, דאנס-פאנק ואלקטרוקלאש. מאז סוף שנות האלפיים, רוק אלקטרוני נהיה פופולרי יותר בהדרגתיות. דגימת צלילים היא גם מאפיין ברוק האלקטרוני.

מאפיינים
--------

היות שהרוק האלקטרוני הוא שילוב של רוק ומוזיקה אלקטרונית, להקות רוק אלקטרוני משתמשות בכלים המצויים בשתי הסוגות, כגון סינתיסייזרים, מלוטרונים, גיטרות חשמליות, ותופים. לעומת זאת, חלק מלהקות הרוק האלקטרוני נמנעות בשימוש בגיטרה ומעדיפות להשתמש בטכנולוגיה כדי ליצור צלילים המחקים את צלילי הגיטרה. השירה נפוצה ולרוב גבוהה או שמחה ועליזה, אך קטעים אינסטרומנטליים גם נפוצים בז'אנר. בנוסף, להקות רוק אלקטרוני רבות מעדיפות תופים אלקטרוניים על תופים מסורתיים.

תת-סוגות ומונחים אחרים
----------------------

בשנות השישים, המונח "רוק מתקדם" (או פרוג רוק) נטבע תחילה כמתייחס אל הרוק האלקטרוני, אך ההגדרה של פרוג אחר כך הצטמצמה למספר מאפיינים מוזיקליים ולא רק מוזיקה ששואפת להתקדם או מוזיקה ניסיונית.

לרוק אלקטרוני מיוחס גם קשר אל אינדסטריאל רוק, סינת'-פופ, דאנס-פאנק, אינדיטרוניקה, וניו וייב, ואיתם האלקטרוקלאש, ניו רייב, תחיית הגראז׳ רוק, פוסט-רוק, דאנס-פאנק ואינדיטרוניקה שנחשבים תת-סוגות. לעיתים ז׳אנרים אלקטרוניים אחרים כגון טכנו וטראנס, שגרמו להטבעת טראנס-רוק וטכנו-רוק.

הבי מטאל גם לעיתים משולב עם ז׳אנרים אלקטרוניים, מה שגרם להטבעת המונחים מטאל אלקטרוני, דאנס-מטאל אלקטרוני, טראנס-מטאל וטכנו-מטאל. בנוסף, מטאלקור, תת-סוגה של הבית מטאל משולבת לפעמים עם מוזיקה אלקטרונית, מה שיצר תת-סוגה נוספת שהיום מכנים אותה אלקטרוניקור. נינטנדוקור, סוגה קשורה, משלבת הבי מטאל והארדקור פאנק עם צ'יפ מיוזיק ומוזיקה ממשחקי מחשב.

בדומה להבי מטאל, הפאנק רוק משולב לפעמים עם מוזיקה אלקטרונית, מה שיצר סוגות כמו סינת'-פאנק ודאנס-פאנק.
**יוריס מקלקובס** (בלטבית: **Juris Maklakovs**;‏ נולד ב-27 באוקטובר 1964) הוא איש צבא ודיפלומט לטבי. כיהן כמפקד המטה המשותף (מקביל לרמטכ"ל) של לטביה בין 2006-2010. כיהן כשגריר לטביה בקזחסטן בין 2011-2015, וכשגריר לטביה באזרבייג'ן בין 2015–2019.

ביוגרפיה
--------

מקלקובס נולד באזור הכפר ניוקשי שבמחוז לודזאס ב-27 באוקטובר 1964. ב-1982 הוא החל ללמוד בבית הספר לטכנאי תעופה בקלנינגרד, וסיים אותו ב-1985. לאחר מכן הוא התגייס לחיל האוויר הסובייטי. ב-1988 הוא החל ללמוד באקדמיית ז'וקובסקי למהנדסים צבאיים של חיל האוויר במוסקבה. לאחר התפרקות ברית המועצות הוא חזר למולדתו לטביה והתגייס לחיל האוויר הלטבי. ב-1993 הוא החל ללמד באקדמיה הלאומית להגנה. ב-1995 הוא מונה לראש מחלקת ההנדסה באקדמיה. ב-2001 הוא מונה לרקטור האקדמיה. ב-2004 הוא מונה למפקד חיל האוויר הלטבי וכיהן בתפקיד עד 6 ביולי 2006, אז מונה למפקד המטה המשותף (מקביל לרמטכ"ל). הוא כיהן בתפקיד עד 6 ביולי 2010.

בינואר 2011 הוא מונה לשגריר לטביה בקזחסטן. ב-2015 הוא עבר לשמש כשגריר לטביה באזרבייג'ן עד 2019.

קישורים חיצוניים
----------------

ויקישיתוף מדיה וקבצים בנושא **יוריס מקלקובס** בוויקישיתוף

* יוריס מקלקובס באתר נאט"ו

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 311479660
* WorldCat: viaf-311479660

 |
אין לבלבל עם אין לבלבל ערך זה עם הערך "אתאיזם" או "אנטי-דת".
**אנטי-תאיזם** הוא עמדה המביעה התנגדות פעילה ודחייה של תאיזם
**אנטי-תאיזם** (באנגלית: **Antitheism**, או **anti-theism**) הוא עמדה המביעה התנגדות פעילה ודחייה של תאיזם (האמונה באלים ובכוחות עליונים). אנטי-תאיזם אומץ כתווית על ידי אלה הרואים את התאיזם כמסוכן, הרסני או מעודד התנהגות מזיקה. אתאיסטים רבים הם גם אנטי-תאיסטים, אבל לא כולם ולא תמיד. אנטי-תאיזם, בניגוד לאתאיזם (שפירושו רק חוסר אמונה בקיומן של ישויות אלוהיות), דורש יותר מאשר רק לא להאמין באלוהות. אנטי-תאיזם דורש כמה אמונות ספציפיות נוספות:

* אנטי-תאיסטים מאמינים שהתאיזם מזיק לתאיסט עצמו, לחברה, לפוליטיקה ועוד, ומהווה גורם מרכזי למחלוקות, לעוינות, לחוסר שוויון ולמלחמות.
* אנטי-תאיסטים מאמינים כי יש להיאבק בתאיזם על מנת לצמצם את הנזקים שהוא גורם.

המילה אנטי-תאיזם מתועדת באנגלית מאז 1788. אנטי-תאיסט מוגדר על ידי המילון האנגלי של אוקספורד כ"אדם המתנגד לאמונה בקיומו של אל", והציטוט המוקדם ביותר שקיים לשימוש במונח זה הוא משנת 1833.

דוגמה להשקפה זו באה לידי ביטוי בספרו של הסופר הבריטי כריסטופר היצ'נס משנת 2001 "Letters to a Young Contrarian" (אנ'), בו הוא מציין כי "אני אפילו לא אתאיסט כמו שאני אנטי-תאיסט", באומרו כי "לא רק שאני טוען שכל הדתות הן גרסאות שונות של אותו שקר, אלא שאני אף משוכנע שהשפעת הכנסיות והשפעות האמונה הדתית הן ללא ספק מזיקות".

ראו גם
------

* אתאיזם
* אתאיזם מדיני
* ביקורת על הדת
* אתאיזם חדש
* אנטי-דת

הערות שוליים
------------

1. 1 2 3 4 5  Atheism and Anti-Theism: What's the Difference?, Learn Religions (באנגלית)
2. ↑  antitheism | Etymology, origin and meaning of antitheism by etymonline, www.etymonline.com (באנגלית)
3. ↑  "Christopher Hitchens – Book Excerpt". אורכב מ-המקור ב-2009-09-15.

| אי-דת |
| --- |
| אתאיזם | אתאיזם מדיני • אתאיזם שלילי וחיובי • אתאיזם אגנוסטי • אתאיזם יהודי • אנטי-תאיזם • דמוגרפיה |
| אגנוסטיות | תאיזם אגנוסטי • אתאיזם אגנוסטי |
| נונתאיזם | אנטי-תאיזם • הומניזם חילוני • אפתאיזם • פוסט-תאיזם • דאיזם • אנטי-דתיוּת • קנקן התה של ראסל • דת פארודית • מפלצת הספגטי המעופפת • החד-קרן הוורודה הבלתי נראית |
| רשימת מדינות לפי אי-דת |
**כימרות קצרות חוטם** (שם מדעי: Chimaeridae) היא משפחת דגי סחוס מסדרת הכימראים החיים במי האוקיינוס. הם הפרימיטיביים ביותר מבין דגי הסחוס וגם הקטנים שבהם.

מאפיינים
--------

הכימרות ממשפחה נבדלות בחוטם קצר ומעוגל יותר מקרוביהם, אך דומיות להם באורח החיים. זנבן הארוך מהווה את מרבית אורכן ומסתיים בקצה דק, חוטם גדול, עיניים גדולות המותאמות לחשכה ועל סנפיר הגב שלהם ישנם קוצים עם ארס. אורכם 38–150 סנטימטר.

הכימרות חיות בימים ממוזגים וטרופיים. רובם חיים עד עומק 200 מטר אך כמה מינים, ביניהם הכימרה, יכולים לצלול מתחת ל-1,500 מטר. הם ניזונים מדגים ומחסרי חוליות ימיים.

מיון
----

* משפחה **כימרות קצרות חוטם** (Chimaeridae)
	+ סוג *Chimaera* - בו 14 מינים
	+ סוג *Hydrolagus* - בו 23 מינים

קישורים חיצוניים
----------------

ויקישיתוף מדיה וקבצים בנושא **כימרות קצרות חוטם** בוויקישיתוף
* כימרות קצרות חוטם, באתר ITIS (באנגלית)
* כימרות קצרות חוטם, באתר NCBI (באנגלית)
* כימרות קצרות חוטם, באתר Animal Diversity Web (באנגלית)
* כימרות קצרות חוטם, באתר האנציקלופדיה של החיים (באנגלית)
* כימרות קצרות חוטם, באתר GBIF (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007285647905171

 |
**כוארולופודון** (שם מדעי: *Choerolophodon*) הוא סוג נכחד של פילאי שהתקיים במשך המיוקן באירואסיה ואפריקה לפני 11.6 עד 5.3 מיליון שנה מזמננו. הוא דומה לאמבלודונטים ושאר הגומפותריומיים ולרוב משייכים אותו למשפחה. עם זאת מספר חוקרים משייכים אותו ואת הסוג *Afrochoerodon* למשפחה עצמאית (Choerolophodontidae).

הסוג תואר ב-1917 בידי ג. שלזינגר (G. Schlesinger), על סמך ממצאי שיניים טוחנות שהתגלו ביוון ובתחילה נראו כשייכים לחזיר קדום. בהמשך התברר שהם דומות לשיני פילים נכחדים, כך שהוא נקרא תחילה כמסטודון, אם כי בהמשך הועבר לסוגו. הממצאים שלו התגלו לאורך אפריקה, דרום אירופה המזרחית, המזרח התיכון (בטורקיה, עיראק ואיראן), תת-היבשת ההודית וסין.

לפילאי זה היו חטים ארוכות משני צידי הלסתות שנעו קדימה והתחילו מקדמת הגולגולת, קרוב לחלל העיניים. אלה דמו לחטי הגנתבלודון מאמריקה הצפונית. הלסת עצמה השתפלה כלפי מטה והייתה בעלת לסת תחתונה דקה יחסית שהכילה מעט שיניים. מבנה הגולגולת היה מוארך וצר מעט והשיניים היו מצופות אמייל למעט החטים. היו לו טוחנות מוזרות דומות לשל חזירי בר.

יונק זה היה צמחוני והתקיים ביערות בהם ליחך צמחייה קרקעית כמו עשבים עם החטים הארוכות.

קישורים חיצוניים
----------------

ויקישיתוף מדיה וקבצים בנושא **כוארולופודון** בוויקישיתוף
* כוארולופודון, באתר האנציקלופדיה של החיים (באנגלית)
* כוארולופודון, באתר GBIF (באנגלית)
**הפדרציה הבין-לאומית של פיתוח הגוף** (או בקיצור: **IFBB**) הוא ארגון בין-לאומי של פיתוח גוף שיוסד בשנת 1946 על ידי ג'ו ובן וידר. הארגון אחראי לקיומם של התחרויות מר אולימפיה, מיס אולימפיה, מר יוניברס ועוד. הארגון ערך גם את התחרות מאסטרס אולימפיה בין בשנים 1994-2003.
כמו כן מקיים הארגון את תחרות מר ישראל.

בנובמבר 2004 קונגרס הארגון החליט על שינוי השם ל-"הפדרציה הבין-לאומית של פיתוח הגוף והכושר" (באנגלית: "International Federation of Bodybuilding & Fitness") אך הלוגו IFBB נשאר ללא שינוי.

היסטוריה
--------

עד שנות ה-40 של המאה העשרים סצנת פיתוח הגוף באמריקה נשלטה על ידי איחוד אתלטים חובבים (AAU)
האחים וידר החליטו להקים את ארגון ה IFBB אחרי שסברו שארגון ה AAU מעוניין יותר בקידום ענף הרמת המשקולות במשחקים האולימפיים מאשר בפיתוח גוף. הארגון הוקם כדי לתת במה למפתחי גוף. התחרות הראשונה של הארגון נערכה בשנת 1949 ונקראה "מר אמריקה" (Mr. America) מאז יוסדו עשרות תחרויות על ידי הארגון כמו מר אולימפיה, מיס אולימפיה, לילה של אלופים, המקצוען של ניו יורק, ארנולד קלאסיק, איש הברזל, הפגנת כוח ועוד.

אולימפיאדה
----------

מאז שנות השמונים עתר נשיא הארגון לוועד האולימפי הבין-לאומי בניסיון להכניס את ענף פיתוח הגוף למשחקים האולימפיים. במשך שנים רבות לא הצליח בכך וידר אך בינואר 1998 הפך הארגון לחבר זמני באולימפיאדה. החברות הפכה לקבועה באוגוסט 2000.
אז פנה ארגון IFBB לוועדה היוונית המארגנת (באולימפיאדת אתונה 2004) במטרה להדגים את הספורט באולימפיאדת אתונה, יוון. הארגון נכשל בהשגת ההדגמה ומצבו במשחקים האולימפיים כרגע הוא לא ידוע.

פעילות בישראל
-------------

מחזור הראשון בישראל של גופנאות (פיתוח גוף) נערך בשנת 1991 במכון וינגייט על ידי המרצה ד"ר בוב גולדמן מארצות הברית וד"ר אורי שפר.
מאותה שנה נערכות תחרויות שנתיות בישראל לעוסקים בענף.
בשנת 2013 זכה בתואר מר ישראל עזרא רג'ואן ובתואר מרת ישראל זכתה שגית אייזנמן.
בשנת 2012 זכה בתואר מר ישראל אסי דגש בקטגוריה מעל 90 קילו ואלוף האלופים לשנת 2012 חפיז סעיד עלי
מיס פיטנס לשנת 2012 (טרם נוצרה קטגוריה של מרת ישראל) היא טטיאנה קורבצקי וסגנתה דריה שובייב. 
בשנת 2006 זכה בתואר מר ישראל ליבנה שביט.

**תחרויות מר ישראל של איגוד IFBB**

תחרות מר ישראל 2007 IFBB, התחרות נערכה במרכז הספורט הלאומי תל אביב - הדר יוסף. 

תחרות מר ישראל 2012 IFBB, התחרות נערכה בוינגייט, נתניה. 

תחרות מר ישראל 2019 IFBB, מר ישראל לנוער, מר ישראל מעל גיל 65, ואלוף האלופים, התחרות נערכה בוינגייט, נתניה. 

תחרות מר ישראל 2021 IFBB, התחרות נערכה בבית המלון אורכידאה שברחוב הירקון 79 תל אביב,

ראו גם
------

* האגודה הלאומית של מפתחי הגוף לחובבים (NABBA)
* האגודה העולמית לפיתוח הגוף (WABBA)
* הליגה המקצועית של IFBB
* הפדרציה האמריקאית של מפתחות הגוף

קישורים חיצוניים
----------------

* אתר האינטרנט הרשמי של הפדרציה הבין-לאומית של פיתוח הגוף

ליבנה שביט בתחרות מר ישראל 2009
**לוקה בוז'יץ'** (בקרואטית: **Luka Božić**; נולד ב-29 באפריל 1996) הוא כדורסלן קרואטי המשחק בעמדת הסמול פורוורד בק.ק. זאדאר מליגת העל הקרואטית בכדורסל והליגה האדריאטית.

קריירת משחק
-----------

### שנים מוקדמות

בוז'יץ', שנולד בביילובאר, קרואטיה, שיחק בליגה הקרואטית השנייה במדי ק.ק. ביילובאר בין 2012 ל-2014, אז נרכש על ידי ק.ק. זאגרב מהליגה הראשונה, ב-2014. במהרה הוא ביסס את עצמו כקלעי מוביל, עם ממוצע של 15.1 נקודות למשחק בעונת 2014/15. בעונה הבאה הוא הגדיל את הממוצע שלו ל-17.3 נקודות למשחק, תוך קליעה ב-48.4% מהשדה ו-38.4% משלוש. בעונת 2016/17 הוא סיים כסגן מלך הסלים של הליגה הקרואטית, ורשם ממוצעים של 22.2 נקודות, 6.8 ריבאונדים ו-6.0 אסיסטים ב-24 משחקים, והעמיד אחוזים גבוהים של 57.6% בתוך קשת השלוש ו-31.5% מחוצה לה.

באפריל 2017 נרשם בוז'יץ' לדראפט ה-NBA 2017, אך לא נבחר בו.

### זאדאר (2017–2019)

בספטמבר 2017 חתם בוז'יץ' לשנתיים בזאדאר, וסיים כמלך הריבאונדים של הליגה האדריאטית בשתי העונות בהן שיחק בקבוצה (2017/2018 ו-2018/2019, עם 7.8 ו-7.2 כדורים חוזרים למשחק, בהתאמה).

### בודוצ'נוסט פודגוריצה (2019–2020)

ב-2019 חתם בוז'יץ' בבודוצ'נוסט פודגוריצה מליגת העל המונטנגרית בכדורסל, הליגה האדריאטית והיורוקאפ. ב-15 משחקים הוא העמיד ממוצעים נמוכים יחסית של 3.5 נקודות ו-1.5 ריבאונדים למשחק, ולא שיחק כלל בעונת 2020/21.

### שירוקי (2021–2022)

ביולי 2021 חתם בוז'יץ' בשירוקי מליגת העל הבוסנית בכדורסל, ורשם במדיה ממוצעים של 21.5 נקודות ו-7 ריבאונדים ב-13 משחקים בליגה האדריאטית השנייה.

### חזרה לזאדאר (2022–הווה)

באוגוסט 2022 חזר בוז'יץ' לזאדאר, וחתם על חוזה קצר טווח עם אפשרות לחידוש. בעונת 2022/2023 העמיד בוז'יץ' ממוצעים של 22 נקודות, 9.8 ריבאונדים ו-6.4 אסיסטים ב-25 משחקים בעונה הסדירה של הליגה האדריאטית, ונבחר ל-MVP של הליגה האדריאטית. הוא סיים כמלך הריבאונדים של הליגה בפעם השלישית, וזכה עם זאדאר באליפות קרואטיה.

קריירה בנבחרת הלאומית
---------------------

בוז'יץ' שיחק בעיקר בנבחרת הלאומיות הצעירות של קרואטיה. הוא הופיע במדיה באליפות אירופה בכדורסל עד גיל 16 2012, אליפות אירופה בכדורסל עד גיל 18 2014 (בה זכה במדליית ארד), גביע העולם בכדורסל עד גיל 19 2015 (בו זכה במדליית כסף) ואליפויות אירופה לנבחרות עתודה ב-2015 וב-2016 (דרג ב').

קישורים חיצוניים
----------------

* פרופיל, באתר eurobasket
* פרופיל, באתר פיב"א
* פרופיל, באתר פיב"א החדש
* פרופיל, באתר הליגה האדריאטית
* פרופיל, באתר היורוקאפ

הערות שוליים
------------

1. ↑  ברוס פאסקו. "Controversial trade takes the spotlight away from Arizona's Lauri Markkanen". *Arizona Daily Star*. נבדק ב-2023-11-05.
2. ↑  "Luka Božić potpisao za Zadar". *basketball.hr* (בקרואטית). 2017-09-19. נבדק ב-2023-11-05.
3. ↑  "Na žeton: Božić potpisao za Zadar do Božića uz mogućnost produženja do kraja sezone". *basketball.hr* (בקרואטית). 20 באוגוסט 2022. נבדק ב-2023-11-05. `{{cite news}}`:  (עזרה)
4. ↑  2022/23 Regular Season NLB MVP: Luka Božić (Zadar) : ABA League, הליגה האדריאטית, ‏27 באפריל 2023
5. ↑  Luka Bozic, פיב"א
**דלקת הצֶפֶק** (בלועזית: **פֵּרִיטוֹנִיטִיס**, **Peritonitis**) היא תהליך דלקתי בחלל הצפק (פריטונאום), שבו נוזל עשיר בחלבון פיברין ובתאי דם לבנים חודר לתוך חלל הצפק, בדרך כלל, כתוצאה משנית מזיהום המתפשט מאיבר מזוהם בבטן. מקורות הזיהום הנפוצים, הם: נקב בתוספתן, תריסריון, קיבה, כיס מרה ומעיים, דלקת באיברי המין הנשיים ודלקת בלבלב.

התפתחות
-------

לרוב, בתחילה הזיהום מקומי והאזור הנגוע מוקף על ידי הפדר הגדול, המעיים וסירכות (הידבקויות) פיברין. אם המוקד הדלקתי הוא חלק מתהליך מתמשך, או שתנגודת המאכסן נמוכה,[דרושה הבהרה] התהליך הממוקם מתקדם לדלקת צפק מפושטת המסכנת את חיי החולה. לתוך חלל הצפק חודרות כמויות גדלות של נוזל דלקתי, תנועת המעי משותקת ומופיעה ירידה בנפח הדם היעיל. במצב זה, מתפתחת לעיתים קרובות טוקסמיה כתוצאה מספיגה של חומרים רעילים מחלל הצפק, וכן אלח דם (ספסיס), אם התפתח זיהום חיידקי. החיידקים השכיחים הגורמים לדלקת הצפק הם *E. coli* ו-*Klebsiella*.

תסמינים
-------

סימני דלקת הצפק תלויים במידה רבה במקור התהליך הדלקתי ובקצב התקדמותו. בתחילה, מתפתח לרוב כאב חד באזור שבו התפתח הנקב, מלווה בהרגשת בחילה, הקאות, עליית חום הגוף, רגישות מקומית למגע, ותנגודת של שרירי הבטן למישוש. כאשר הדלקת מתפשטת בחלל הצפק, מצבו הכללי של החולה מורע, מופיע לרוב חום גבוה, סימני צחיחות וכאב מפושט בבטן המוחמר אפילו על ידי תנועות גוף קלות.

אבחון
-----

לאבחון מהיר יש חשיבות מכרעת. מבצעים צילום רנטגן של הבטן בעמידה ובשכיבה כדי להבחין באוויר חופשי בבטן, צילומי טומוגרפיה ממוחשבת של הבטן ובדיקות דם לעמילאזה, תאי דם לבנים ולבדיקת הפרעה ברמת האלקטרוליטים בדגש על אשלגן נתרן וכלור. עם זאת, ניתוח הוא האמצעי המהימן ביותר לאבחון.

טיפול
-----

ניתוח להפסקת הדליפה לתוך חלל הצפק חיוני ברוב המקרים להצלת חיי החולה, כאשר קיימת סבירות גבוהה לאיבר מנוקב. במקרה של דלקת בלבלב או דלקת האגן הקטן, לא מבצעים בדרך כלל ניתוח חירום. לפני הניתוח, יש לטפל בחולה ולהכינו לניתוח על ידי עירוי נוזלים לווריד לשם תיקון הפרעות במאזן הנוזלים והאלקטרוליטים, טיפול אנטיביוטי רחב-טווח כנגד חיידקים אארוביים ואנארוביים, טיפול נגד הכאב, והכנסת צינור לקיבה (זונדה) לשאיבת נוזלים לשם הפחתת תפיחות הבטן.

הסיבוך השכיח ביותר לאחר ניתוח הוא Evisceraation Abscess.

קישורים חיצוניים
----------------

ויקישיתוף מדיה וקבצים בנושא **דלקת הצפק** בוויקישיתוף
* דלקת הצפק, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007536488405171
* BnF: cb12016467g (data)
* LCCN: sh85099964
* NDL: 00563626
* NKC: ph1027013
* NSK: 001939329

 |

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**פטריס ולדמארס רדזינש** (בלטבית: **Pēteris Valdemārs Radziņš**;‏ 2 במאי 1880 – 8 באוקטובר 1930) היה גנרל לטבי, אשר שימש כמפקד הצבא של לטביה בין 1924–1928.

ביוגרפיה
--------

רדזינש נולד ב-2 במאי 1880, למשפחת איכרים בקרבת העיר ולקה (אנ') בפלך ליבוניה שבאימפריה הרוסית. ב-1898 הוא התגייס לצבא האימפריה הרוסית. הוא הוצב בתחילה בקובנה, ולאחר מכן למד בבית הספר הצבאי בווילנה. הוא סיים את לימודיו ב-1901 בדרגת לייטננט משנה. הוא לחם במלחמת רוסיה-יפן כמפקד פלוגה, ולאחר המלחמה הועלה לדרגת לייטננט. ב-1907 הוא החל ללמוד באקדמיית המטה הכללי, וב-1909 הועלה לדרגת קפיטן. ב-1910 הוא סיים את לימודיו באקדמיה בדרגת מאיור. ב-1912 הוא הוצב במטה הדיוויזיה ה-38. בתחילת מלחמת העולם הראשונה הוא לחם עם הדיוויזיה בקרב גליציה. הוא השתתף בקרבות עד סוף המלחמה.

בפברואר 1918 רזדינש עזב את הצבא הרוסי ונסע לאוקראינה. ארץ זו ידעה תהפוכות רבות באותה תקופה. פבלו סקורופדסקי הכריז על עצמו כ"הטמאן" והקים את "המדינה האוקראינית", שבפועל הייתה מדינת בובות של הקיסרות הגרמנית. רזדינש הצטרף לצבא האוקראיני החדש, והשתתף בקרבות נגד הסוציאליסטים האוקראינים שהונהגו בידי סימון פטליורה. בדצמבר 1918, נפלה ממשלתו של סקורופדסקי, ופטליורה הכריז על הקמת הרפובליקה העממית של אוקראינה. רזדינש הצטרף לצבאו של פטליורה. עם זאת, גם ממשלת פטליורה לא שרדה זמן רב לנוכח פלישה של הצבא האדום. בספטמבר 1919 כבשו הסובייטים את אוקראינה, ורזדינש נמלט לוורשה.

בוורשה, נפגש רזדינש עם נציגים ממולדתו לטביה, שגם היא הכריזה בינתיים על עצמאותה. רזדינש שוכנע לחזור לארצו, ובאוקטובר הוא התגייס לצבא הלטבי החדש. באותה תקופה, האזור הבלטי היה שרוי בכאוס, ולטביה הצעירה נאלצה להתגונן מול פלישה סובייטית, מרד של סוציאליסטים לטבים, ומתקפה של צבא המתנדבים של מערב רוסיה שנתמך בידי גדודי פרייקור של גרמנים-בלטים. רזדינש השתתף בקרבות רבים, וב-5 בפברואר 1920 הועלה לדרגת גנרל. באוקטובר של אותה שנה, הוא פרש מהצבא, וכתב מספר ספרים העוסקים בהיסטוריה של לטביה ובתאוריה צבאית.

ב-23 בפברואר 1924 הוא חזר לצבא ומונה למפקד הצבא הלטבי. הוא כיהן בתפקיד עד 25 באפריל 1928, אז עזב את התפקיד, לבקשתו, ומונה למפקד הקורסים האקדמיים הצבאיים. הוא נפטר בריגה ב-8 באוקטובר 1930.

קישורים חיצוניים
----------------

* פטריס רזדינש באתר מסדר לאצפליס
* פטריס רזדינש באנציקלופדיה הלאומית הלטבית

|  |  |
| --- | --- |
| בקרת זהויות עריכת הנתון בוויקינתונים | 
* GND: 1036669106
* ISNI: 0000 0000 3191 9395
* LCCN: n93025607
* LNB: 000052474
* NTA: 109847172
* VIAF: 68137379
* WorldCat: lccn-n93025607

 |
**דלקת השופכה** (בלועזית: **אורתריטיס**, **Urethritis**) היא דלקת בצינורית השופכה המוליכה משלפוחית השתן החוצה. לעיתים קרובות זו מתבטאת בכאבים ותחושת צריבה בעת מתן שתן.

ישנן שתי קטגוריות ראשיות לפיהן מגדירים את דלקת השופכה. הקיטלוג נעשה לפי הסיבה הגורמת לדלקת:

* דלקת שופכה הנגרמת על ידי זיבה. אצל גברים, פליטה של חומר מוגלתי בדרך כלל מצביע על דלקת זיבתית. אצל נשים ההבדלה קשה יותר משום שלעיתים קרובות אין פליטה של החומר המוגלתי.

* דלקת שופכה לא-זיבתית / לא-ספציפית (NGU או NSU), הנגרמת בעיקר על ידי זיהומים שונים או על ידי צנתר.

סיבות לדלקת שופכה לא זיבתית
---------------------------

דלקת שופכה לא זיבתית יכולה להיגרם ממספר מיקרואורגניזמים, ובהם:

* *Chlamydia trachomatis*
* *Ureaplasma urealyticum*
* *Mycoplasma* של איברי המין, דוגמת *Mycoplasma genitalium*, ‏*Mycoplasma hominis*, ‏*Mycoplasm parvum*.
* *Trichomonas vaginalis*
* וירוס ההרפס (HSV 1+2)
* פטריות בסוג *Candida*, כשהשכיחה ביותר היא *Candida albicans*.

דלקת השופכה יכולה להיגרם גם מסיבות לא זיהומיות:

* היצרות השופכה
* גופים זרים
* טראומה גופנית
* תסמונת רייטר
* בעיות שונות במערכת החיסונית או אלרגיות

ברוב המקרים סיבת דלקת השופכה נעוצה במחלת הזיבה או הכלמידיה. מוערך כי כ-50% ממקרי דלקת השופכה הלא-זיבתית נגרמים על ידי הכלמידיה.

תסמינים
-------

תסמינים אפשריים של דלקת השופכה כוללים:

* תחושת צריבה וכאבים בעת מתן שתן.
* פליטה לבנה או עכורה מאיבר המין.
* צורך תכוף למתן שתן.

לעיתים לא מתבטא שום סימפטום למחלה זו. במקרים אלו האדם הנגוע משמש כנשא ועשוי להדביק את השותפים במגע המיני.

דיאגנוזה
--------

צביעת גרם, שיטה פשוטה שהומצאה עוד בשנת 1884, משמשת לבדיקת הימצאותו של החיידק הגורם למחלת הזיבה בפליטת השופכה בעזרת מיקרוסקופ. זיהוי הכלמידיה, הסיבה השנייה בגודלה לדלקת השופכה, דורשת טכנולוגיה מתקדמת יותר, אשר כיום זמינה לכל.

אם תוצאותן של הבדיקות לזיבה ולכלמידיה שליליות, וסיבתה של דלקת השופכה לא זוהתה, משתמשים במושג ***דלקת שופכה לא-ספציפית*** לתיאורה (NSU). לעיתים מבלבלים בין מושג זה לבין המושג "דלקת שופכה לא-זיבתית", אשר מתייחס לדלקת שופכה הנגרמת מאורגניזם אשר זוהה ואינו חיידק הזיבה.

טיפול
-----

בגלל הסיבות הרבות אשר יכולות להביא לדלקת השופכה, אסטרטגיית הטיפול הראשונית קשורה בשימוש במגוון רחב של תרופות אנטיביוטיות האפקטיביות כנגד הכלמידיה. חשוב מאוד לטפל בדלקת השופכה, הן למתלונן והן לשותפים למגע מיני. נשים הנגועות באורגניזמים הגורמים לדלקת השופכה הלא-זיבתית עשויות לפתח דלקת באגן.

אם לא תטופל הדלקת עלולים להיגרם סיבוכים שונים, כגון דלקת יותרת האשך, היצרות של צינור השופכה ואי-פריון.

יש להדגיש את הצורך בהיגיינה של נקבי הגוף. זה כולל הימנעות משימוש בחומרים אקזוטיים, הימנעות משימוש בדאודורנט באזור איברי המין, וניקיון יסודי לאחר מתן שתן או צואה. יש להימנע מקיום יחסי מין עד שהסימפטומים יעלמו, למניעת העברת המחלה.

קישורים חיצוניים
----------------

ויקישיתוף מדיה וקבצים בנושא **דלקת השופכה** בוויקישיתוף
* דלקת השופכה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007529763305171
* BnF: cb11962415q (data)
* LCCN: sh85141392

 |

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
פוליאורכידיזםפוליאורכידיזם מולד בתינוקות עם 3 אשכים
**פוליאורכידיזם** נקרא גם **אשך משולש**, **אשך על-מספרי**, או באנגלית **Polyorchidism** או **Triochidism** או **Supernumerary Testis**. מתאר מצב נדיר מאוד בו לאדם יש יותר משני אשכים. בדרך כלל 3 אשכים.

אדם שיש לו **פוליאורכידיזם** מכונה **פוליאורקיד**.

מבוא
----

המקרה המתועד הראשון דווח על ידי ליין בשנת 1895. ייתכנו מיקומים שונים לאשך הנוסף, מפשעתי או בטני, אך לרוב הוא יהיה בשק האשכים, בצד שמאל  עם תפקוד תקין של ייצור זרע. המצב הוא בדרך כלל א-סימפטומטי ולכן מוצאים אותו במקרה במהלך בדיקה כירורגית אחרת ברוב המקרים, אך ייתכן מצב בו האדם חולה ואז עלולים לגלות זאת יחד עם סיבוכים כמו כאב או נפיחות מפשעתית עקב בקע מפשעתי, קריפטורכידיזם, פיתול, הידרוצלה, וריקוצלה, אפידדימיטיס וממאירות אחרות .

אין הסכמה האם זה תקין להיות עם 3 אשכים, או שזה נחשב הפרעה, כיוון שמדובר בתופעה נדירה.

יותר ממחצית מהמקרים אובחנו בין הגילאים 15–45 שנים, ונראה רק לעיתים רחוקות בינקות או מעל גיל 45 .

אבחון
-----

1. במידה והאשך הנוסף נמצא באזור אחר בגוף למעלה בפנים ולא בשק האשכים מדובר במקרה בו מעורבת תופעה בשם cryptorchidism או תמירות אשכים, ואז ניתן לזהות זאת באמצעות צילום אולטרסאונד. מצב זה מקושר לעיתים עם סרטן באשך.
2. אך במצב נורמטיבי האשכים כולם יהיו בתוך שק האשכים, ניתן להרגישם במישוש השק, והדבר בטוח ולא מלווה בסימפטומים לא נעימים בדרך כלל. האשכים יכולים להיות בגודל זהה, או בגדלים שונים. לעיתים ניתן לראות זאת מבחוץ גם ללא מישוש.

תפקוד
-----

בדרך כלל ל**פוליאורקיד** יש 3 אשכים מתפקדים. אך ייתכן מצב בו האשך הנוסף נמצא מחוץ לשק והוא גם מנותק ולכן הוא לא יהיה מתפקד. כלומר לא יהיה שותף לפעילות ההזרעה.

סיווג
-----

האשך הנוסף מסווג לסוג A וסוג B לפי פוטנציאל הרבייה שלו והקשר שלו לדיפרן. אשך מסוגי A הוא אשך מתפקד, ואשך מסוגי B הוא אשך לא מתפקד או מתפקד חלקית.

שכיחות
------

ישנם מקרים מתועדים ומדווחים של **פוליארכידיזם** גם בקרב חיות אחרות כמו כלבים חתולים וסוסים ולא רק בקרב בני אדם.

קישורים חיצוניים
----------------

ויקישיתוף מדיה וקבצים בנושא **פוליאורכידיזם** בוויקישיתוף

הערות שוליים
------------

1. ↑  Spranger R, Gunst M, Kuhn M, et al. (2002) Polyorchidism: A strange anomaly with unsuspected properties. J Urol 168: 198.
2. ↑  B. Wolf, G. G. Youngson, Polyorchidism, **Pediatric Surgery International** 13, 1998-01, עמ' 65–66 doi: 10.1007/s003830050247
3. ↑  Seyed Mohammad Hadi Kharrazi, Mohammad Reza Rahmani, Majid Sakipour, Saeed Khoob, Polyorchidism: a case report and review of literature, **Urology Journal** 3, 2006, עמ' 180–183
4. ↑  Robert Bergholz, Katharina Wenke, Polyorchidism: a meta-analysis, **The Journal of Urology** 182, 2009-11, עמ' 2422–2427 doi: 10.1016/j.juro.2009.07.063
5. ↑  M. Nistal, R. Paniagua, R. Martín-López, Polyorchidism in a newborn: case report and review of the literature, **Pediatric Pathology** 10, 1990, עמ' 601–607 doi: 10.3109/15513819009067148
**אנסמבל מוזיקה נובה** הוא אנסמבל ישראלי למוזיקה אקספרימנטלית ועכשווית מישראל ומהעולם.

האנסמבל מתפקד כקולקטיב, המורכב ממוזיקאים ואמני סאונד, שפועלים יחד כמבצעים וכיוצרים להעשרת הדיאלוג בין עולם המוזיקה, שהיא ביסוד האנסמבל, לבין אמנויות אחרות כגון וידאו, מחול ותיאטרון. דיאלוג זה נוצר תוך שימוש בטכנולוגיה עכשווית ליצירה רב-גוונית.

הקבוצה יוזמת הזמנת יצירות אצל מלחינים ישראלים וביצוען בקונצרטים ובהקלטות לרדיו ולתקליטורים. מעל ל-170 יצירות ישראליות הובאו עד כה לידי ביצוע בסדרות הקונצרטים השונות של הקבוצה, המתקיימות בקביעות באולמות שונים בארץ, כגון מוזיאון תל אביב לאמנות, מועדון לבונטין 7, מוזיאון חיפה לאמנות, מרכז פליציה בלומנטל למוזיקה, תיאטרון ירושלים, התיבה, תיאטרון תמונע, חללים אלטרנטיביים משתנים ועוד.

הופעותיה של הקבוצה בארצות אחרות כוללות את פסטיבל דרזדן למוזיקה חדישה, הביאנלה של זאגרב (קרואטיה) וסיור קונצרטים בארצות הברית בחסות אוניברסיטת יוסטון.

אנסמבל מוזיקה נובה נתמך על ידי מינהל התרבות ועיריית תל אביב-יפו.

היסטוריה
--------

הקבוצה נוסדה בינואר 1986 בקונצרט חגיגי באולם "צוותא" תחת שרביטו של המנצח והמלחין ליאור שמבדל ועם המוזיקאי זיו בן.

18 נגני הקבוצה היו נגנים מובילים בתזמורות החשובות בישראל, בעיקר מהתזמורת הפילהרמונית הישראלית, מהתזמורת הקאמרית הישראלית ומהתזמורת הסימפונית ירושלים. חלקם עדיין מופיעים ומשפיעים על סדרות הקונצרטים של הקבוצה מראשיתה ועד היום. עוד ניגנו בהרכב המקורי הוויולן זאב שטיינברג, הפסנתרנית אסתרית בלצן, הנבלאית יוליה רובינסקי ונגן כלי ההקשה חן צימבליסטה.

בין המנצחים שניצחו על האנסמבל היו נעם שריף, מנדי רודן, שלום רונלי-ריקליס, דורון סלומון יצחק תמיר, איתי טלגם, לאונטי וולף ואילן וולקוב.

נגני הקבוצה לדורותיה כללו את חשובי המבצעים המתמחים במוזיקה זו בארץ והיא כוללת הרכב פתוח של אמנים רב-תחומיים, החל במוזיקאים וכלה באמני וידאו וכוריאוגרפים. בין המוזיקאים אשר ניגנו באנסמבל נמנים: המלחין אמנון וולמן, הפסנתרנית שירה לגמן, נגנית הקונטרבס אור סיני, המלחינה מעיין צדקה, הסקסופוניסט תום סלוביצ׳יק, והמלחין יוני ניב. 

החל משנת 2012 משמש אנסמבל מוזיקה נובה בתור אנסמבל הבית של "מוסררה בית הספר הרב תחומי לאמנות וחברה ע"ש נגר", אשר נמצא בירושלים.

הקבוצה חברה גם אל מלחינים ומבצעים בינלאומיים רבים, שחלקם נטלו חלק פעיל ביצירה עצמה, בהם בטסי ז'ולאס, מייקל פיסארו (אנ'), ג׳יי אלן-יים (אנ'), אנאה לוקווד (אנ'), אנתוני ברקסטון (אנ'), ג'ניפר וולש, ג׳ואן לה-ברברה (אנ'), דייוויד גראבס (אנ'), מריו קרולי
(איט'), פיטר אדוארדס (אנ'), מורטון סובוטניק (אנ'), ורבים אחרים.

הקבוצה גם שיתפה פעולה עם יוצרים מתחום המוזיקה הפופולרית. בניהם עם ערן צור, יוני רכטר, ברי סחרוף ועדי רנרט.

זמרת האלט נועה פרנקל הופיעה עם אנסמבל מוזיקה נובה בביצוע יצירות יוצאות דופן, המחברות מוזיקה ואמנויות אחרות.

קישורים חיצוניים
----------------

* אתר האינטרנט הרשמי של אנסמבל מוזיקה נובה
* נעם בן זאב, עכבר העיר אונליין, אפילו שהקהל יגיד "שנאתי", באתר הארץ, 24 בדצמבר 2008
* אנסמבל מוזיקה נובה בגלריה ברבור 20 במאי 2010
* נעם בן זאב, צלילים בדיוור ישיר, באתר הארץ, 28 בנובמבר 2011
* אתר למנויים בלבד אמיר מנדל, "מוזיקה נובה": למה בטהובן עדיין רלוונטי ושטוקהאוזן לא, באתר הארץ, 5 בנובמבר 2017
* יוסי שיפמן, לפרוץ את גבולות הקלאסיקה: 30 ל"מוזיקה נובה", באתר ynet, 1 בנובמבר 2017

הערות שוליים
------------

1. ↑  שלאגר, אתר תו-עת
2. ↑  אתר הבמה, כולל דברי הסבר של אמנון וולמן
**מטגלפה** (בספרדית: **Matagalpa**) היא בירת מחוז מטגלפה בניקרגואה. העיר נמצאת במרחק של 128 קילומטרים צפון-מזרחית למנגואה, בירת ניקרגואה.

היסטוריה
--------

במקור מטגלפה הייתה כפר של תושבים ילידים. הספרדים הגיעו לראשונה לאזור ב-1528, אך לא הצליחו להשתלט על האזור, ורק כעבור כמה מאות שנים הילידים נכחדו לחלוטין.

ב-1840 התגלה זהב באזור מטגלפה, מה שגרם להגירה גדולה לאזור, הן של ספרדים והן של מהגרים גרמנים, אמריקאים ובריטים, שגם פיתחו את גידול הקפה באזור. ב-5 באפריל 1851 מטגלפה קיבלה מעמד של כפר.

מטגלפה הייתה גם מרכז לפליטים שברחו מפני ויליאם ווקר, שכיר חרב אמריקאי שניסה להשתלט על ניקרגואה ב-1856. התושבים המקומיים נעזרו בתושבים הילידים וביחד הם ניצחו את כוחותיו של ווקר בקרב סן חסינטו ב-14 בספטמבר 1856. ווקר נעצר לבסוף על ידי הצי האמריקאי ב-1857. ב-14 בפברואר 1862 קיבלה מטגלפה מעמד של עיר מהקונגרס הלאומי של ניקרגואה.

כלכלה
-----

הכלכלה של מטגלפה מתבססת בין היתר על חקלאות מהאזור הסובב אותה, הכוללת גידול קפה, קקאו, תירס, שעועית ופירות וירקות שונים, גידול בקר, מוצרי חלב ותיירות אקולוגית.

ערים תאומות
-----------

* גרמניהגרמניה וופרטל, גרמניה
* הולנדהולנד טילברך, הולנד
* בריטניהבריטניה לואישהאם, בריטניה
* פינלנדפינלנד אואולו, פינלנד

קישורים חיצוניים
----------------

ויקישיתוף מדיה וקבצים בנושא **מטגלפה** בוויקישיתוף
* 

* אתר האינטרנט הרשמי של מטגלפה
* מטגלפה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007548081805171
* LCCN: n79082995
* NARA: 10037276
* VIAF: 242712458
* WorldCat: lccn-n79082995

 |
**רודי חדד** (בצרפתית: **Rudy Haddad**; נולד ב-5 בפברואר 1985) הוא כדורגלן עבר צרפתי-ישראלי ששיחק בעמדת הקשר.

קריירה
------

חדד נולד בפריז למשפחה ממוצא יהודי-תוניסאי, גדל במועדון הנוער של הקהילה היהודית, מכבי פריז, וב-2001 עבר למחלקת הנוער של פריז סן-ז'רמן. בשנת 2004 עלה לקבוצה הבוגרת, במדיה צבר 9 הופעות בליגת העל הצרפתית. לזכותו של חדד גם הופעה אחת בנבחרת הצעירה של צרפת. בעונת 2006/2007 הושאל לואלנסיאן לעונה אחת.

ביולי 2007 הגיע חדד לישראל וחתם במכבי תל אביב תמורת חצי מיליון אירו. במכבי תל אביב נחשב חדד תחילה כשחקן זר, אך לאחר מספר חודשים קיבל אזרחות ישראלית. בעונה הראשונה במכבי תל אביב בלט חדד, כאשר בישל 11 שערים והבקיע שער אחד. במחצית הראשונה של העונה הבאה ירדה יכולתו, והוא פתח בארבעה משחקים בלבד, בהן רשם בישול אחד ושער אחד בגביע הטוטו. בינואר 2009 הושאל עד תום העונה לשאטורו, שנאבקה על הישארות בליגה השנייה בצרפת. בתום תקופת ההשאלה שוחרר חדד ממכבי תל אביב וחתם על חוזה חדש בשאטורו.

ביוני 2011 חתם על חוזה לשלוש שנים בקבוצת אוסר מהליגה הבכירה בצרפת. בעונתו הראשונה בקבוצה שותף בעשרה משחקים ולא הצליח לסייע לקבוצה להינצל מירידה לליגת המשנה. בעונת 2012/2013 ערך 21 הופעות בליגת המשנה וכבש שני שערים, ובעונתו האחרונה במועדון שיחק ב-18 משחקי ליגה ולא כבש.

לאחר יותר משנה שלא שיחק, ב-17 באוגוסט 2015 חזר חדד לישראל וחתם בהפועל אשקלון מהליגה הלאומית. בעונת 2015/2016 כבש שלושה שערי ליגה ובסופה העפיל עם הקבוצה לליגת העל. במחזור הנעילה של עונת 2016/2017 כבש חדד את שערו היחיד בעונה זו, בניצחון 2–1 על עירוני קריית שמונה, אשר הבטיח את הישארותה של הקבוצה בליגת העל. בתום עונת 2017/2018 ירד עם הקבוצה לליגה הלאומית ופרש ממשחק פעיל.

תארים אישיים
------------

* מלך הבישולים של ליגת העל: 2007/2008

קישורים חיצוניים
----------------

ויקישיתוף מדיה וקבצים בנושא **רודי חדד** בוויקישיתוף

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר FootballDatabase.eu
* פרופיל, באתר ESPN
אין לבלבל עם אין לבלבל ערך זה, העוסק בכדורגלן בקבוצת א.כ. המכתש גבעתיים, עם כדורגלן בקבוצת מ.ס קריית-ים.

**בן בנימין** (נולד ב-17 בדצמבר 1985) הוא כדורגלן ישראלי המשחק בעמדת הקשר האחורי בא.כ. המכתש גבעתיים.

קריירה
------

בנימין החל לשחק כדורגל במחלקת הנוער של הפועל עכו, אך הקריירה שלו נקטעה לאחר שהתגייס ליחידה 8200 בחיל המודיעין. במקביל לשירותו הצבאי, שיחק בנימין כחובבן במדי מכבי שלומי/נהריה, הפועל עפולה והפועל הרצליה בליגות הנמוכות.

בקיץ 2008 החליט לסיים את שירות הקבע בצה"ל בעקבות הצעה שקיבל מהמאמן ירון הוכנבוים לחתום בקבוצת הפועל עכו מליגה הלאומית. ב-9 באוגוסט 2008 ערך את הופעת הבכורה שלו במועדון, בניצחון 4–1 נגד הפועל רעננה במסגרת גביע הטוטו. כבר בעונתו הראשונה הפך לשחקן הרכב בעכו, והיה שותף פעיל לחזרה של המועדון לליגת העל לאחר 31 שנים בליגות הנמוכות. ב-29 באוגוסט 2009 ערך את הופעת הבכורה שלו בליגת העל, במשחק מול מכבי נתניה שהסתיים בתיקו 1–1.

בקיץ 2011 חתם לשלוש שנים בקבוצת מכבי נתניה. ב-15 באוקטובר 2011 הבקיע את שער הבכורה שלו בקריירה, בתיקו 1–1 נגד הפועל חיפה. בסיום עונת 2012/2013 ירד עם הקבוצה לליגה הלאומית.

ב-12 באוגוסט 2013 חתם בנימין בקבוצת הפועל רעננה.

ב-2 באוגוסט 2020 חתם בנימין בעירוני רמת השרון מהליגה הלאומית.

בקיץ 2021, בנימין הצטרף למכבי שעריים מליגה א'.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway

הערות שוליים
------------

1. ↑  משה הרוש, בן בנימין: למעשה פרשתי. כדורגל היה תחביב, באתר הארץ, 17 בנובמבר 2010
2. ↑  מיקי ג'אן, ‏חתם קבע בכדורגל: בנימין רוצה להצעיד את נתניה, באתר ONE‏, 9 בספטמבר 2011
3. ↑  שמעון אלבז, בן בנימין סיכם לשלוש שנים במכבי נתניה, באתר ynet, 3 באוגוסט 2011
4. ↑  מוטי פשכצקי, ‏נשאר בליגת העל: בן בנימין חתם בהפועל רעננה, באתר ערוץ הספורט, 13 באוגוסט 2013
5. ↑  איסמעיל עמאר חתם כמאמן הפועל ראשון לציון, באתר ONE‏, 2 באוגוסט 2020
**חיפושית גוליית** (שם מדעי *Goliathus*) היא סוג של חרק ממשפחת הזבליתיים בסדרת החיפושיות והיא בין החרקים הגדולים בעולם ומכאן נובע שמה. ניתן למצוא אותה במרבית יערותיה הטרופיים של אפריקה, שם היא ניזונה בעיקר מצוף
ומפירות. 

אורך הזכר הבוגר נע בין 60–110 מ"מ והנקבה 50–80 מ"מ. משקל הזחל נע בין 80–100 גרם, בעוד משקל הבוגר מגיע למחצית מזה.
צבע הזכרים הוא חום-לבן-שחור או שחור-לבן ואילו צבע הנקבות נע בין חום כהה ללבן.

קרויה על שם הדמות התנכית של הענק גוליית.

מאפיינים
--------

חיפושית גוליית נמנית על החרקים בעלי גלגול מלא. זחלי חיפושית זו שונים במקצת מזחלי חיפושיות זבל אחרות, בזה שיש להם צורך גדול יותר במזון עשיר בחלבונים מאשר רוב הסוגים האחרים. גם בתנאים אופטימליים, לוקח לזחל מספר חודשים להגיע לבגרות מלאה וזאת בגלל הממדים הגדולים אליהם הוא אמור להגיע. ביכולתו להגיע לאורך של 150 מ"מ ולמשקל של 100 גרם. בהגיעו לגודל המרבי, בונה הזחל פקעת בעלת קליפה דקה, מוקשה ואטומה מאדמה חולית, שבה הוא יתחיל את תהליך השינוי למצב בוגר. עם סיום בניית הפקעת, עובר הזחל לשלב הגולם, שהוא שלב הביניים בין זחל לבוגר. במהלך תקופת שלב הגולם, רקמות החרק מתפרקות ומתארגנות מחדש לצורת חיפושית בוגרת. כשתהליך זה מסתיים, החרק משיל את עור הגולם ומתחילה תקופה של תרדמת כחיפושית בוגרת עד לסיום עונת היובש. כשמתחילים הגשמים, שוברת החיפושית את קליפת הפקעת ויוצאת החוצה. החיפושית הבוגרת ניזונה מחומרים עשירים בסוכר, במיוחד צוף ופירות. בתנאי שבי, חיפושית בוגרת יכולה לחיות כשנה מאז שיצאה מהפקעת. אורך חייה בטבע הוא כנראה קצר יותר כתוצאה מאויבים ותנאי מזג אוויר. תקופת הבגרות מוקדשת כולה אך ורק להתרבות ולאחר שמהלך זה נעשה, זמן חייה של החיפושית הבוגרת מוגבל, דבר הנכון לגבי מרבית סוגי החרקים האחרים.

קישורים חיצוניים
----------------

ויקישיתוף מדיה וקבצים בנושא **חיפושית גוליית** בוויקישיתוף
* חיפושית גוליית, באתר NCBI (באנגלית)
* חיפושית גוליית, באתר האנציקלופדיה של החיים (באנגלית)
* חיפושית גוליית, באתר GBIF (באנגלית)
**ג'וליו ריקורדי** (באיטלקית: **Giulio Ricordi**;‏ 19 בדצמבר 1840 - 6 ביוני 1912) היה מו"ל, עורך ומוזיקאי איטלקי, שהצטרף אל העסק המשפחתי, קאזה ריקורדי, בית הוצאה מוזיקלי, בשנת 1863. מנהל בית ההוצאה אותו זמן היה אביו, טיטו, בנו של מייסד החברה ג'ובאני ריקורדי. עם מות אביו בשנת 1888, היה ג'וליו לראש החברה עד מותו.

חייו
----

בכינוי ז'ול בורגמיין, היה ג'וליו ריקורדי אחראי במידה רבה ליוקרה של קאזה ריקורדי, שפרסם גם כמה כתבי עת ("לה גאזטה מוזיקלה", "מוזיקה א' מוזיצ'יסטי" ו"ארטס אה לאבור"), ופרסומים שונים, שהיו מפורסמים בעבר ("ספריית הפסנתרן", "יצירתו של פרדריק שופן", "אמנות המוזיקה באיטליה", "הסונאטות של דומניקו סקרלטי").

ריקורדי היה גם המו"ל של האופרות המאוחרות של ג'וזפה ורדי, שעמו יצר קשר בצעירותו. בתכתובת בין ורדי לבינו אישר ורדי את הסכמתו לשינויים, שג'ובאני ריקורדי הציע באופרה "סימון בוקאנגרה" שנים קודם לכן. הנסיבות לא אפשרו לוורדי להתפנות לעריכת השינויים, שיעשו את האופרה נגישה יותר לקהל הרחב, עד נובמבר 1880, אז כתב אל ג'וליו ריקורדי, "אי אפשר להשאיר את היצירה בצורתה הקיימת. היא עצובה ומדכאת מדי." הודות לקשרי האמון והידידות שנוצרו בין ריקורדי לוורדי, הצליח המו"ל הצעיר לשכנע את המלחין לחזור מפרישתו. בשיתוף פעולה עם הלבריתן, המשורר והמלחין הצעיר אריגו בויטו נכתבו שתי האופרות האחרונות של ורדי, אותלו בשנת 1887 ופלסטף בשנת 1893.

בד בבד נקט ריקורדי גישה נבונה ומרחיקת ראות של קידום מלחינים צעירים מבטיחים. ברשימה זו כלולים אמילקארה פונקיילי, אלפרדו קאטאלאני, אנטוניו קארלוס גומז, אומברטו ג'ורדאנו ומעל כולם, ג'אקומו פוצ'יני. לגבי פוצ'יני, בייחוד, היה ריקורדי למעין דמות-אב, מטיל מורא (ובמקרים רבים נדרש לביקורת חריפה כלפי הרגלי העבודה החובבניים של פוצ'יני), אך מעורר אמון עמוק.

תאורים במדיה
------------

המחזה "בעקבות אאידה" - מחזה-עם-מוזיקה מאת ג'וליאן מיטשל משנת 1985 - מתאר את מאבקו של ריקורדי להניע את ורדי שפרש מן ההלחנה לשיתוף פעולה עם הלבריתן הצעיר, אריגו בויטו, במיזם שהביא ליצירת אותלו.

קישורים חיצוניים
----------------

ויקישיתוף מדיה וקבצים בנושא **ג'וליו ריקורדי** בוויקישיתוף

* ג'וליו ריקורדי, במסד הנתונים הקולנועיים IMDb (באנגלית)
* ג'וליו ריקורדי, באתר ספוטיפיי
* ג'וליו ריקורדי, באתר MusicBrainz (באנגלית)
* ג'וליו ריקורדי, באתר Discogs (באנגלית)

הערות שוליים
------------

1. ↑  אימוגן פלינג'ר ואחרים, "כתבי עת ופרסומי מוזיקה איטלקיים" במילון גרוב למוזיקה ומוזיקאים אונליין
2. ↑  יהואש הירשברג, "קסם האופרות של ורדי", עמ' 292
3. ↑  רוג'ר פרקר, "ג'וזפה ורדי 8" במילון גרוב למוזיקה ומוזיקאים אונליין
4. ↑  ג'יימס גולוויי וויליאם מאן, "מוזיקה בכל הזמנים", עמ' 226
5. ↑  גבריאלה ביאג'י ראווני ומיקלה ג'ירארדי, "ג'אקומו פוצ'יני" במילון גרוב למוזיקה ומוזיקאים אונליין

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007285095605171
* BNE: XX1088271
* BnF: cb13168958q (data)
* CANTIC: a11158050
* GND: 119444623
* ICCU: CFIV033396
* ISNI: 0000 0003 6855 1821
* LCCN: n86817022
* MusicBrainz: fd78ed96-6199-4863-be2d-c5216bc0aed8
* NKC: xx0082747
* NLP: a0000002448194
* NTA: 07404754X
* SELIBR: 211656
* SNAC: w6st7njx
* SUDOC: 072232870
* Trove: 979817
* VcBA: 495/346378
* VIAF: 44437219
* WorldCat: lccn-n86817022

 |